散解廟行
作者：陳造
朝代：宋

paragraphs: 巨靈揮斧山爲拆，谽谺飛出寒溪碧。
南酉北枧皆戶家，種秧插稻供衣食。
此水不枯歲不饑，此溪不涸龍是司。
森木古屋龍所宅，人家望歲如取携。
笳簫嗚嗚坎坎鼓，秋報春祈從父祖。
鷄豚肥腯社酒香，擎跪曲拳誰敢侮。
年時雩禱嗟徒勤，適龍睡熟喚不聞。
溪心蒿艾化埃壒，可怪嘉穀遭惔焚。
千溝萬澮分飛瀑，面露摇風際天綠。
懷寶睡足龍亦驚，雁門之踦此焉復。
安得溪水長滂浪，龍不忸怩民樂康。
向來野草填饑腸，怨氣括作頤下囊。